***
Щхьэхуиту, гупыкIыгъуафIэу
Дунейм ухущыту…
ЩытыкIэ зэпэщIэхахэм уащыщтэми,
УикIэрэхъухьыу…
Сыту фIы упсэуну!
ИтIанэми: игу къомыбгъэну
УщелъэIукIэ (Тхьэм), теутIыпщхьауэ,
Щхьэхуиту!
Зэран къомыхьыну яужь уиту…
ЗыгуэркIэ зыгуэрым
Шэч къытепхьами,
Утегушхуэфрэ ущхьэпрыкIыу,
Дзыхь хуэпщIрэ
Дзыхь зыхуэпщIыжу.
Зи пIалъэ къэсам ущыхуэсакъкIэ,
Ар пIэщIэкIыныр къызэрыблагъэр
Уигу къомыгъэкIыу…
Телъыджэ?
КъызэрыгуэкI?
УщIэмыупщIэ,
Сыт щхьэкIэ жыпIэмэ,
УпщIэншэуи
Жэуапыр къокIуэри.
УтемыплъэкъукI къудей…
2006
***
Умэзэхауэ уэгу къыпщхьэщытыр
Уэ къыпхуоплъых, къалэ щэху.
КъешыхьэкIащ уи чылисащхьэ папцIэхэм
Зи пащтыхьыгъуэ икIахэм
Я нэгу щIэкIар.
Уэшхым кърилъэсэхрэ
Мывэлъэгу джафэм
КъалъэIэса нэужь,
Хэти зэдаищ уи щэхухэр,
Сэри схузэIухащ.
Прагэ, 2006
***
Сызыхуейр фIэсщынущ зыхэсщIэм.
Сызэрыхуейуэ псалъэхэр зызогъэзахуэ.
Зэм факъырэ хьэфизу сокъуз,
Зэм къызокIутри,
Къуалэбзум зэщIащыпэ…
Сыту сфIэфI!
Хьэрхуэрэгъу
Къысхуэхъуну хуейуэ
Утыкум къиджэразэ ныбжь закъуэтIакъуэхэм
Сахуэгъэзащ!
Гу ялъыстэрэ сыригузавэу
Щыщытар щыIэжкъым.
ЩыIэр сэращ.
ЗыхэсщIэмрэ къызэрысIуатэмрэ
Якум къыдэнэ жьыбгъэм
Сошэсри – макIуэ-мэлъей!..
2006
***
КъызэплъэкIи еплъэкIыж
Гу лъыптамэ блэкIа махуэм.
ГъащIэ къуэпсхэр зэрымахэ,
Псэр аргуэру зэрыхъуж!..
КъызэплъэкI, зэщIэувыIыкI,
Укъэщтарэ зы жумыIэу,
Зыми и цIэ къыпхуимыIуэу,
Къызэроджэми уэ пыкI.
НапIэзыпIэм хъу нэгъуэщI,
НапIэзыпIэр мэхъу зы гъащIэ.
Уэ ухэтми зэгъащIэ,
ГъащIэр мащIэщ, гъащIэр кIэкIщ…
2002
***
Гугъэр нахуэщ, гугъэр нэхущ.
Псэм егъуэтри, зеущэху.
Зэм-согугъэ, зэм – согыз.
Псэм зешыIэ, псэр мэуз.
Дэнэ, си псэ, укъикIа?
Пшагъуэ Iув укъыхэкIа?
Си щытыкIэр схуэзыхъуэж,
Укъыщежьэр къызощIэж.
Гугъэм гъуэгур егъэнэху.
ГъащIэм си псэр егъэунэху…
2002
***
Сыту тыншу сежьэжрэ, ди Тхьэ!
КъызэзнэкIыр гу дыркъуэ дамыгъэщ.
IупщIу си IэкIэ ар къызэристхъэу
Гъуэгур махуэ схуэхъуну си гугъэщ.
Ягъэ кIынкъым тэлайкIэ зысIэжьэм,
Иджыпсту сыхуэныкъуэщ гулъытэ.
Иджыпсту дуней псом сыпэIэщIэщ,
ИкIи ар сэ схуэмыдэу солъытэ.
ДэкIмэ тIэкIу къэблэгъам сыIущIэнущ.
Жэп щIыхуфэу гупсысэр къыстохэ.
Пшэплъыр хуэмурэ къыщызэщIэнэм
Сэ аргуэру гъуэгущхьэм сытохьэ.
1997
